Source: http://www.jurnaldedambovita.ro/jdb_articol--se-joaca-tare-la-volei-feminin,51804.html
Timestamp: 2020-08-11 18:34:46+00:00

Document:
Se joacă tare la volei feminin :: Jurnal de Dambovita
Se joacă tare la volei feminin
❚ Opt din cele 11 echipe din Divizia A1 solicită terminarea campionatului şi omologarea clasamentului la zi, având ca lider de grup campioana Alba Blaj ❚ Sunt şi cluburi care nu susţin acest demers, însă mult mai puţine, precum CSM Târgovişte, Rapid Bucureşti şi CSO Voluntari, ultimele implicate în lupta pentru evitarea retrogradării ❚ Dacă s-ar pune punct acum, echipa târgovişteană ar încheia competiţia pe locul 3, după Blaj şi Dinamo, diferenţa faţă de formaţia bucureşteană fiind de numai două puncte. Ar mai fi de jucat opt etape
Se joacă tare în competiţia de volei feminin, unde opt din cele 11 echipe din Divizia A1 solicită terminarea campionatului şi omologarea clasamentului la zi. Lista le cuprinde pe Volei Alba Blaj, Dinamo Bucureşti, Ştiinţa Bacău, CSM Lugoj, Belor Galaţi, FC Argeş, CS Medgidia şi U Cluj. Sunt şi echipe care nu susţin acest demers, însă mult mai puţine, precum CSM Târgovişte, Rapid Bucureşti şi CSO Voluntari, ultimele implicate în lupta pentru evitarea retrogradării. Dacă s-ar pune punct acum, echipa târgovişteană ar încheia competiţia pe locul 3, după Blaj şi Dinamo, diferenţa faţă de formaţia bucureşteană fiind de numai două puncte. Ar mai fi de jucat opt etape din ediţia 2019/2020 a Diviziei A1 la volei feminin. La nivel mondial sunt 32 de campionate suspendate temporar, iar alte şase au anulat total sezonul, fără desemnarea unei câştigătoare, vezi Belgia, Austria, Germania, Elveţia, Estonia şi Finlanda.
Alba Blaj solicită îngheţarea campionatului
Liderul campionatului şi al cluburilor care agreează îngheţarea competiţiei este Volei Alba Blaj, cu un avans de 8 puncte faţă de Dinamo, pe care a învins-o şi în duelul direct din faza a doua. Gruparea din Blaj a înaintat o adresă oficială către Federaţia Română de Volei, prin care pledează în favoarea terminării campionatului în acest punct. „Având în vedere situaţia apărută în întreaga lume datorată CORONAVIRUS, luând act de faptul că începând cu data de azi (n.r. luni), 16.03.2020 în România, în condiţiile legii, Preşedintele Republicii declară stare de urgenţă şi având în vedere măsurile fără precedent pe care sportul în general şi voleiul în special le-a adoptat pe plan mondial în vederea protejării sănătăţii tuturor actorilor implicaţi – sportivi, oficiali, public – solicităm Federaţiei Române de Volei terminarea/ îngheţarea Campionatului Naţional de Volei divizia Al, urmând ca şi clasamentul final al competiţiei să rămână clasamentul după desfăşurarea ultimei etape din faza a II-a din play-off respectiv play-out atât la feminin cât şi la masculin. Având în vedere starea fără precedent în care ne aflăm, considerăm că în acest moment voleiul trebuie să rămână în plan secund iar familia voleiului să pună pe primul loc nu comtetiţia ci sănătatea actorilor implicaţi în acest sport. Desfăşurarea, în continuare, în actualele condiţii a diviziei Al este imposibilă, iar reprogramarea calendarului competiţional al diviziei Al, la sfârşitul stării de urgenţă, cât şi a situaţiei dramatice în care se află întreaga Europă, este improbabilă. În argumentarea acestei poziţii ne bazăm pe faptul că majoritatea cluburilor şiau întrerupt activitatea de facto, sportivii plecând spre casă în România sau spre ţările de origine şi pentru divizia Al certificatele de transfer internaţional expiră la data de 15 mai 2020, conform regulamentelor sportive ale FIVB. Chiar în situaţia fericită că viaţa îşi va relua cursul normal după terminarea stării de urgenţă, sportivii străini care au plecat în ţările de origine, la reîntorcerea în România, vor trebui să intre în carantină sau izolare timp de 14 zile, în condiţiile reglemetărilor legale în vigoare la această oră. De asemenea, gândul tuturor sportivilor şi antrenorilor, fie că sunt români sau străni, cât şi ai celorlaţi actori implicaţi în volei, se îndreaptă în aceste momente spre protejarea sănătăţii şi spre familie, nu spre jocul de volei. Cu speraţa că această criză fără precedent se va sfârşi şi că viaţa va reintra în normal – inclusiv că se vor putea juca Cupe Europene începând cu sfârşitul anului 2020 sau cu începutul anului 2021, considerăm că la nivelul Federaţiei Române de Volei trebuie luate cele mai responsabile măsuri care să pună în acest moment sănătatea şi siguranţa pe primul loc, dar care să dea şi posibilitatea de a asigura continuitate voleiului la nivel de competiţii intre-cluburi atât pe plan intern cât şi internaţional. Având în vedere cele arătate mai sus vă solicităm ca în forurile competente – Consiliul Director, vezi art.42.4 lit.g) şi t) din Statutul Federaţiei Române de Volei – să constataţi existenţa unei situaţii de forţă majoră si să stabiliţi următoarele: 1. Terminarea Campionatului Naţional de Volei divizia Al feminin şi masculin începând cu data de 18.03.2020; 2. Omologarea rezultatelor şi clasamentului final al competiţiei în conformitate cu clasamentul stabilit după desfăşurarea ultimei etape din faza a II-a din play-off respectiv play-out, atât la feminin, cât şi la masculin; 3. Decernarea titlului de Campioană a României, a medaliilor de argint şi bronz, atât la masculin, cât şi la feminin şi stabilirea, pe baza clasamentului final, a echipelor participante în cupele europene, sezonul 2021, în conformitate cu regulamentele CEV; 4. Anularea desfăşurării Cupei României ediţia 2019-2020; 5. Amânarea desfăşurării turneului playoff de promovare în divizia Al până la data de 22 aprilie 2020, urmând a se lua o decizie în funcţie de situaţia de la acea dată; 6. Amânarea tuturor competiţiilor de copii (minivolei, speranţe, cadete(ţi) şi juniori până la data de 22 aprilie 2020, urmând a se lua o decizie în funcţie de situaţia de la acea dată. Vă informăm că această adresă am transmis-o Federaţiei Române de Volei după ce am consultat în prealabil şi celelte cluburi din divizia Al feminin, care au fost de acord în marea lor majoritate cu prezentele propuneri (CS Dinamo, CSM Târgovişte – nu este de acord, schimbând poziţia de principiu comunicată vineri telefonic prin domnul Dragoş Bizdrigheanu, Ştiinţa Bacău, CSM Lugoj, CSU Belor Galaţi, FC Argeş, CS Medgidia, CS „U” NTT Data Cluj Napoca, VCM Zalău). Luarea unei astfel de decizii de către Federaţia Română de Volei ar constitui o premieră în beneficiul voleiului şi ar da măsura unei înalte responsabilităţi faţă de toţi actorii implicaţi – sportivi, antrenori, public, cluburi, etc- în condiţiile evenimentelor fără precedent pe care le trăim. Facem precizarea că CS Medgidia a început un demers similar la care ne alăturăm în condiţiile specificate în prezenta adresă”.
CSM Târgovişte vrea doar o suspendare a competiţiei
Chiar dacă, iniţial, CSM Târgovişte şi-ar fi dat un accept verbal în direcţia finalizării campionatului, conducerea clubului a reacţionat ieri printr-un punct de vedere oficial. „Având în vedere ordinea de zi a şedinţei Consiliului Director al Federaţiei Române de Volei, ce se va ţine în data de 18.03.2020, în care vor fi luate hotărâri cu privire la desfăşurarea competiţiilor naţionale de volei în contextul măsurilor luate pentru combaterea răspândirii virusului gripal COVID 19 (coronavirus), formulăm următorul memoriu prin care vă aducem la cunoştinţă poziţia CSM Târgovişte cu privire la chestiunea ce formează obiectul discuţiilor ce vor avea loc în cadrul şedinţei Consiliului Director. Clubul nostru solicită, în principal, amânarea luării unei hotărâri la o dată ulterioară zilei de 31.03.2020, urmând ca, până la acel moment, desfăşurarea oricăror activităţi voleibalistice cu caracter competiţional să rămână suspendată. Clubul nostru solicită, în subsidiar, în măsura în care veţi înţelege, totuşi, să adoptaţi o hotărâre prin care să decideţi soarta competiţiilor sportive voleibalistice, ca această hotărâre să vizeze (i) fie suspendarea Campionatului Naţional de Volei Divizia A1 feminin şi masculin până la momentul încetării măsurilor guvernamentale luate pentru combaterea virusului, respectiv până la momentul încetării stării de urgenţă, (ii) fie terminarea Campionatului Naţional de Volei Divizia A1 feminin şi masculin, fără desemnarea unei campioane şi fără omologarea rezultatelor şi clasamentului final al competiţiei. Este evident şi susţinem faptul că sănătatea actorilor implicaţi în desfăşurarea activităţii voleibalistice trebuie să primeze, sens în care lăudam iniţiativa Federaţiei Române de Volei de a suspenda temporar orice activitate cu caracter competiţional. ţinând cont de faptul că instituirea stării de urgenţă la nivelul României are un caracter esenţialmente temporar, apreciem că orice hotarâre ce intenţionează a se adopta şi care ar produce efecte definitive pe plan sportiv şi competiţional, trebuie luată numai după ce se vor contabiliza rezultatele măsurilor excepţionale luate pe durata existenţei stării de urgenţă. Cu alte cuvinte, apreciem ca fiind prematură adoptarea unei hotărâri care să producă efecte ireversibile, câtă vreme măsurile impuse în vederea combaterii răspândirii coronavirusului sunt în fază incipientă, neputând fi previzionată perioada de timp în care aceste măsuri trebuie menţinute, astfel încât pericolul să fie înlăturat cu certitudine. Ca atare, este posibil ca eficienţa măsurilor guvernamentale de combatere a răspândirii coronaviruslui să înlăture împrejurările care au stat la baza instituirii stării de urgenţă, anterior perioadei de 30 de zile pentru care a fost instituită sau, dimpotrivă, este posibil ca acestea să subziste şi după împlinirea termenului pervăzut în decretul prezidenţial, în cazul în care pericolul nu a fost în mod definitiv înlăturat. Într-o altă ordine de idei, vă rugăm să ţineţi cont de efectele pe care o eventuală terminare a Campionatului Naţional de Volei le-ar avea asupra participanţilor implicaţi în activitatea sportivă voleibalistică. Astfel, adoptarea unei hotărâri în sensul terminării campionatului ar conduce, în mod implicit, la încetarea plăţii salariilor aferente sportivilor, antrenorilor şi celorlalte persoane implicate în activitatea voleibalistică, cu toate că aceste sume aferente sunt prevăzute în bugetele cluburilor. Ca atare, raportându-ne la acest aspect, privarea actorilor implicaţi în activitatea voleibalistică de resurse financiare, într-o perioadă atât de dificilă, nu este de dorit. În acest sens, apelăm la conştiinţa şi empatia membrilor cu putere decizională din cadrul Federaţiei Romane de Volei, membri care, cu siguranţă, nu s-ar afla într-o situaţie confortabilă dacă ar fi ei înşişi puşi de către angajatorii lor în situaţia de a nu mai beneficia de salariul atât de necesar depăşirii unei perioade grele cum este cea în care ne aflăm în prezent. Pe cale de consecinţă, milităm asupra menţinerii hotărârii anterioare adoptată de către Federaţia Română de Volei, ce a vizat suspendarea (cu caracter temporar) desfăşurării activităţilor voleibalistice cu caracter competiţional, până la momentul depăşirii situaţiei de criză generată de măsurile adoptate pentru combaterea coronaviruslui. În subsidiar, în măsura în care veţi aprecia că se impune adoptarea unei hotărâri mai drastice, care să vizeze terminarea cu caracter definitiv a Campionatului Naţional de Volei, apreciem că o atare măsură nu se poate lua decât în condiţiile în care nu vor fi omologate rezultatele şi clasamentul final al competiţiei existente la momentul la care a intervenit suspendarea activităţii voleibalistice cu caracter competiţional şi, deci, în condiţiile în care nu va fi desemnată o campioană. O atare masură nu poate fi decât firească, în condiţiile în care, la acest moment, mai erau de disputat un număr de 8 (opt) etape în Campionatul Naţional de Volei Divizia A1 feminin, fiind, astfel, în joc un număr maxim de 24 de puncte care pot, oricând, să conducă la schimbarea clasamentului actual. Pe cale de consecinţă, desemnarea unei campioane în aceste condiţii sau, după caz, retrogradarea unei echipe pe baza clasamentului actual, ar reprezenta o măsură abuzivă, contrară oricărui spirit de fair-play ce caracterizează desfăşurarea activităţii voleibalistice sub egida Federaţiei Române de Volei. Astfel, la începutul fiecărui sezon competiţional, fiecare club cunoaşte condiţii previzibile de desfăşurare a campionatului, condiţii în baza cărora se stabilesc anumite obiective, sens în care se alocă resurse financiare, se efectuează transferuri, se întreprind orice alte măsuri apreciate ca fiind necesare de către conducerea fiecărui club pentru atingerea obiectivului propus. Ivirea unei situaţii imprevizibile, cum este cea a epidemiologiei internaţionale determinată de răspândirea coronavirusului COVID 19, nu ar putea avea ca efect avantajarea unor cluburi în dauna prejudicierii celorlalte cluburi, efect care s-ar produce în situaţia în care clasamentul actual ar fi omologat ca fiind cel final şi s-ar proceda la desemnarea campioanei, a echipei retrogradate etc. Dimpotrivă, efectul corect al unei asemenea situaţii ar presupune ca niciuna dintre echipele participante să nu fie nici avantajată, nici dezavantajată, practic, acestea fiind puse în situaţia anterioară începerii campionatului. Cunoaştem demersul CSM Volei Alba Blaj prin care acest club, prevalându-se de o situaţie de forţă majoră, urmăreşte obţinerea unui câştig în urma desemnării sale drept Campioană a României, în condiţiile în care, reiterăm, mai sunt de jucat 8 (opt) etape în care sunt puse în joc un număr maxim de 24 de puncte care ar putea schimba în mod radical ordinea clasamentului actual. Încheierea campionatului şi stabilirea unei câştigătoare, în condiţiile arătate mai sus, ar reprezenta o premieră de nedorit la nivelul Federaţiei Române de Volei, ce ar atrage, în mod indiscutabil, atenţia organelor competente din cadrul Federaţiei Internaţionale de Volei. De altfel, învederăm faptul că nu vom ezita să sesizăm atât conducerea Federaţiei Internaţionale de Volei, cât şi instanţele sportive competente, în cazul în care o măsură atât de inechitabilă şi contrară spiritului de fair-play, ar fi adoptată în cadrul şedinţei Consiliului Director din data de 18.03.2020 sau la o data ulterioară. Mai mult decât atât, apreciem că o decizie în sensul urmărit de către adversarii noştri, ar depăşi limitele ilicitului civil, creându-ne prejudicii semnificative ce ne vor determina să sesizăm organele penale competente, în condiţiile legii. Totodată, vă rugăm să ţineţi cont de faptul că şi alte federaţii afiliate FIVB, care s-au confruntat cu aceeaşi situaţie cu care se confruntă România, în cazul în care au hotărât terminarea campionatelor interne, au procedat astfel fără desemnarea unei câştigătoare, sens în care urmează să fie avute în vedere hotărârile luate de federaţii din ţări precum Austria, Belgia, Germania, Elveţia, Estonia şi Finlanda. Aşadar, în măsura în care veţi aprecia că menţinerea suspendării campionatului până la încetarea împrejurărilor excepţionale care au determinat instituirea stării de urgenţă nu este o soluţia fezabilă, vă solicităm să dispuneţi terminarea campionatului în acest punct, fără desemnarea unei campioane.

References: CSM 
 CSM 
 CSM 
 CSM 
 CSM 

CSM 
 CSM 
 CSM 
 CSM